b"\n_START_ARTICLE_\nBicycle Tree\n_START_PARAGRAPH_\nBicycle Tree (din englez\xc4\x83 Copacul cu biciclet\xc4\x83) este un arbore ocrotit, amplasat l\xc3\xa2ng\xc4\x83 satul Brig o' Turk, regiunea \xc3\xaemp\xc4\x83durit\xc4\x83 Trossachs, Sco\xc8\x9bia. Dat\xc3\xa2nd din secolul al XIX-lea, copacul a crescut l\xc3\xa2ng\xc4\x83 o fier\xc4\x83rie \xc8\x99i a \xc3\xaenv\xc4\x83luit, de-a lungul timpului, mai multe obiecte de metal. Dintre aceste obiecte, cel mai notabil este o biciclet\xc4\x83 de la \xc3\xaenceputul secolului al XX-lea, de la care a \xc8\x99i primit numele. Tulpina copacului mai con\xc8\x9bine, conform localnicilor, o ancor\xc4\x83 \xc8\x99i un lan\xc8\x9b. \xe2\x80\x9eBicycle Tree\xe2\x80\x9d a devenit o atrac\xc8\x9bie turistic\xc4\x83 a zonei \xc8\x99i a fost luat\xc4\x83 sub protec\xc8\x9bia statului de c\xc4\x83tre Parcul Na\xc8\x9bional Loch Lomond \xc8\x99i Trossachs \xc3\xaen martie 2016.\n_START_SECTION_\nDescriere\n_START_PARAGRAPH_\nArborele este un specimen de paltin de munte (Acer pseudoplatanus). Este amplasat la aprox. 800\xc2\xa0m de satul Brig o' Turk din Sco\xc8\x9bia, \xc3\xaen col\xc8\x9bul de nord-vest al unui teren cunoscut sub denumirea \xe2\x80\x9eDorothy's Field\xe2\x80\x9d, aflat la sud de drumul care duce la barajul din Glen Finglas. \xe2\x80\x9eDorothy's Field\xe2\x80\x9d este un teritoriu nevalorificat, cu vegeta\xc8\x9bie dispersat\xc4\x83._NEWLINE_Tulpina arborelui se bifurc\xc4\x83 la distan\xc8\x9ba de aprox.\xc2\xa01\xc2\xa0m de la nivelul solului.\n_START_SECTION_\nIstoric\n_START_PARAGRAPH_\nSe crede c\xc4\x83 arborele a r\xc4\x83s\xc4\x83rit spontan, \xc3\xaentre anii 1860-1900, l\xc3\xa2ng\xc4\x83 curtea unui fierar. Dup\xc4\x83 decesul me\xc8\x99terului fierar \xc3\xaen 1923, fier\xc4\x83ria \xc8\x99i-a \xc3\xaencetat activitatea \xc8\x99i terenul a fost abandonat, copacul fiind l\xc4\x83sat s\xc4\x83 creasc\xc4\x83 \xc3\xaen voie. O mul\xc8\x9bime de chi\xc8\x9bibu\xc8\x99uri de metal, care se g\xc4\x83seau \xc3\xaen imediata apropiere a copacului sau chiar at\xc3\xa2rn\xc3\xa2nd de crengile lui, au fost \xe2\x80\x9e\xc3\xaenghi\xc8\x9bite\xe2\x80\x9d complet sau par\xc8\x9bial sub scoar\xc8\x9ba paltinului. Se crede c\xc4\x83 printre aceste lucruri au fost un c\xc4\x83p\xc4\x83stru, o ancor\xc4\x83 \xc8\x99i un lan\xc8\x9b. Cel mai notabil obiect, \xc3\xaens\xc4\x83, este o biciclet\xc4\x83 stricat\xc4\x83 de la \xc3\xaenceputul secolului al XX-lea, ale c\xc4\x83rei ghidon \xc8\x99i furci pot fi observate ie\xc8\x99ind din tulpin\xc4\x83._NEWLINE_Istoria arborelui este \xc3\xaenv\xc4\x83luit\xc4\x83 de legende: una din ele relateaz\xc4\x83 c\xc4\x83 bicicleta a fost abandonat\xc4\x83 de un s\xc4\x83tean recrutat \xc3\xaen luptele Primului r\xc4\x83zboi mondial. Se zice c\xc4\x83 s\xc4\x83teanul a murit pe front sau c\xc4\x83 s-a \xc3\xaentors dup\xc4\x83 foarte mult timp, astfel \xc3\xaenc\xc3\xa2t bicicleta era deja absorbit\xc4\x83 de copac._NEWLINE_Prin 2015, asupra st\xc4\x83rii de s\xc4\x83n\xc4\x83tate a arborelui au fost efectuate unele studii, care nu au descoperit careva efecte negative ale metalului asupra paltinului \xc8\x99i au estimat c\xc4\x83 arborele va mai tr\xc4\x83i \xc3\xaenc\xc4\x83 40-100 de ani.\n_START_SECTION_\nEvenimente recente\n_START_PARAGRAPH_\n\xe2\x80\x9eBicycle Tree\xe2\x80\x9d este o atrac\xc8\x9bie turistic\xc4\x83 cel pu\xc8\x9bin din anii 1990 \xc8\x99i este descris ca \xe2\x80\x9euna din cele mai mari curiozit\xc4\x83\xc8\x9bi ale arboriculturii sco\xc8\x9biene\xe2\x80\x9d. Comisia de silvicultur\xc4\x83 a Regatului Unit (Forestry Commission), \xc3\xaen cartea Heritage Trees of Scotland (2006), a inclus arborele \xc3\xaen lista celor mai remarcan\xc8\x9bi 130 de arbori ai Sco\xc8\x9biei. \xc3\x8en 2007, Parcul Na\xc8\x9bional Loch Lomond \xc8\x99i Trossachs a propus luarea arborelui sub ocrotirea statului, dar propunerea a fost respins\xc4\x83. Dup\xc4\x83 8\xc2\xa0ani de campanie insistent\xc4\x83 din partea unui autor din p\xc4\x83r\xc8\x9bile locului, arborele a fost luat, totu\xc8\x99i, sub protec\xc8\x9bie temporar\xc4\x83 \xc3\xaen decembrie 2015; protec\xc8\x9bia permanent\xc4\x83 a fost instaurat\xc4\x83 \xc3\xaen martie 2016. Fiind o atrac\xc8\x9bie local\xc4\x83, copacul apare pe emblema \xc8\x99colii primare din sat, iar ziarul local este numit \xc3\xaen cinstea acestuia."